**Dopuna**

**Popisa isprava i službenih obrazaca u 2021.**

Sukladno obvezi kontinuiranog ažuriranja *Popisa isprava i službenih obrazaca* koji je sastavni dio *Odluke o ispravama i službenim obrascima* čiji su sadržaj, oblik, način zaštite i obvezna primjena propisani zakonima i drugim propisima (Narodne novine, br. 50/11, 119/11, 28/13, 96/13, 47/14, 61/15, 34/16, 17/17, 86/17 i 97/18), navodimo dopunu važećeg Popisa isprava i službenih obrazaca.

**Hrvatski zavod za zdravstveno osiguranje**

Pravilnik o načinu propisivanja i izdavanja lijekova na recept (Narodne novine, broj 17/09, 46/09, 4/10, 110/10, 131/10, 1/11, 16/11, 52/11, 129/13, 146/13, 45/14, 81/14, 17/15, 113/16, 129/17 i 89/20), utvrđuje način propisivanja i izdavanja lijekova utvrđenih Odlukom o utvrđivanju Osnovne liste lijekova Hrvatskog zavoda za zdravstveno osiguranje koji se u okviru prava na zdravstvenu zaštitu iz obveznog zdravstvenog osiguranja osiguranim osobama Hrvatskog zavoda za zdravstveno osiguranje propisuju na recept u primarnoj zdravstvenoj zaštiti. Ovim Pravilnikom utvrđuje se i način propisivanja i izdavanja lijekova utvrđenih Odlukom o utvrđivanju Dopunske liste lijekova Hrvatskog zavoda za zdravstveno osiguranje, koje osigurana osoba ima pravo ostvariti u okviru prava na zdravstvenu zaštitu na propisani način. Lijekovi se osiguranim osobama propisuju, izdaju i naplaćuju na način utvrđen Zakonom o obveznom zdravstvenom osiguranju, Zakonom o lijekovima, Pravilnikom o načinu razvrstavanja lijekova, te propisivanju i izdavanju lijekova, ovim Pravilnikom i drugim općim aktima Zavoda.

Članak 5. ovoga Pravilnika o načinu propisivanja i izdavanja lijekova na recept propisuje da su:

1. Tiskanica recepta za propisivanje lijekova s Osnovne liste lijekova, čiji je oblik i sadržaj otisnut uz ovaj Pravilnik, veličine 21 cm × 14,5 cm (format A-5), tiskana na bijelom papiru sa sadržajem otisnutim u plavoj boji (tiskanica 1.) i

2. Tiskanica recepta za propisivanje lijekova s Dopunske liste lijekova, čiji je oblik i sadržaj otisnut uz ovaj Pravilnik, veličine 21 cm × 14,5 cm (format A-5), tiskana na bijelom papiru sa sadržajem otisnutim u crvenoj boji (tiskanica 2.) sastavni dio ovog Pravilnika.

Slijedom navedenog, ovim putem u Popisu isprava i službenih obrazaca koji je sastavni dio Odluke o ispravama i službenim obrascima čiji su sadržaj, oblik, način zaštite i obvezna primjena propisani zakonima i drugim propisima (Narodne novine, br. 50/11, 119/11, 28/13, 96/13, 47/14, 61/15, 34/16, 17/17, 86/17 i 97/18), u dijelu koji se odnosi na Hrvatski zavod za zdravstveno osiguranje dodaje se obrazac „Recept – samokopirajući – crveni“.